Tužba podnesena 29. lipnja 2022. - DZ Hyp/SRB
(predmet T-402/22)
Jezik postupka: njemački
Stranke
Tužitelj: DZ Hyp AG (Hamburg, Njemačka) (zastupnici: H. Berger i M. Weber, odvjetnici)
Tuženik: Jedinstveni sanacijski odbor (SRB)
Tužbeni zahtjev
Tužitelj od Općeg suda zahtijeva da:
poništi Odluku Jedinstvenog sanacijskog odbora od 11. travnja 2022. o izračunu ex ante doprinosa Jedinstvenom fondu za sanaciju za 2022. (SRB/ES/2022/18) uključujući i njezine priloge u dijelu u kojem se pobijana odluka i njezini prilozi I., II. i III. odnose na tužiteljev doprinos;
naloži tuženiku snošenje troškova postupka.
Podredno, u slučaju da Opći sud utvrdi da je pobijana odluka pravno nepostojeća jer se tuženik koristio pogrešnim službenim jezikom, čime je zbog bespredmetnosti tužba za poništenje nedopuštena, tužitelj zahtijeva da,
utvrdi da je pobijana odluka pravno nepostojeća;
naloži tuženiku snošenje troškova postupka.
Tužbeni razlozi i glavni argumenti
U prilog osnovanosti tužbe, tužitelj ističe devet tužbenih razloga, koji su, u bitnome, istovjetni ili slični onima navedenima u predmetu T-396/22, Landesbank Baden-Württemberg/SRB.
____________